[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 16.4.2008

COM(2008) 211 окончателен

2008/0081 (COD)

Предложение за

ДИРЕКТИВА НА ЕВРОПЕЙСКИЯ ПАРЛАМЕНТ И СЪВЕТА

за изменение на Директива 2006/66/ЕО на Европейския парламент и на Съвета относно батерии и акумулатори и отпадъци от батерии и акумулатори и по-специално на член 6, параграф 2 за пускането на пазара на батерии и акумулатори

(представен от Комисията)

ОБЯСНИТЕЛЕН МЕМОРАНДУМ

1) Контекст на предложението

- Основания и цели на предложението

Целта на настоящото предложение е да се даде ясна формулировка на член 6, параграф 2 от Директива 2006/66/ЕО.

- Общ контекст

Член 6, параграф 2 определя, че батерии и акумулатори, които не съответстват на изискванията на Директива 2006/66/ЕО, следва да не се пускат на пазара или да се изземат от него. Тази разпоредба може да се изтълкува в смисъл, че е необходимо да бъдат иззети от пазара и батерии, законно пуснати на него преди 26 септември 2008 г., които след тази дата все още са на пазара и не съответстват на изискванията на директивата.

Ако разпоредбата на директивата се тълкува така, както е посочено по-горе, това означава, че значително количество батерии, които са пуснати законно на пазара, се превръщат преждевременно в отпадъци. Това противоречи на принципа за свеждане на отпадъците до минимум. Това може да има за резултат и преждевременното превръщане на електрически уреди в отпадъци. Изземването на въпросните батерии от пазара или привеждането им в съответствие с директивата би причинило и увеличена административна тежест както за държавите-членки, така и за производителите. Непроменянето на член 6, параграф 2 би довело или до етикетиране на батериите, които все още са на пазара и не са маркирани с изображение на кофа за отпадъци на колелца и химични символи, или до изземването им от пазара. Това би означавало и изземване от пазара на определени преносими батерии, които съдържат повече кадмий от допустимото по член 4 от Директива 2006/66/ЕО, и на електроуреди, които не отговарят на изискването батериите да могат да се отстраняват, както е посочено в член 11 от тази директива.

Съдържанието на член 6, параграф 2 вече беше включено в първоначалното предложение[1] на Комисията за Директива 2006/66/ЕО. Намерението на Комисията беше след 26 септември 2008 г. да не се изземват от пазара батерии, които са пуснати законно на него преди тази дата. По тази причина, Комисията предлага изясняване на въпросната разпоредба, така че да се обезпечи правна сигурност по този въпрос, за да се избегнат ситуации на различия в правните режими между държавите-членки, водещи до проблеми по взаимното признаване и смущения във функционирането на вътрешния пазар. Като се има предвид, че това изясняване следва да се осъществи преди 26 септември 2008 г., настоящото предложение е за „ускорени действия“ за намаляване на гореспоменатата административна тежест.

- Съществуващи разпоредби в областта на предложението

Настоящото предложение има за цел да измени член 6, параграф 2 от Директива 2006/66/ЕО.

- Съвместимост с други политики и цели на Съюза

Предложението е включено като „ускорено действие“ по „Съобщение на Комисията относно ускорени действия през 2008 г. за намаляване на административните тежести в Европейския съюз“[2].

Предложението е в съответствие със „Съобщение на Комисията относно развитие на устойчивото използване на ресурсите: тематична стратегия за предотвратяване и рециклиране на отпадъците“[3], където една от главните цели е предотвратяване на отпадъците в съответствие с целта за повишена ефективност на използване на ресурсите.

2) Допитване до заинтересовани страни и оценка на въздействието

- Консултация със заинтересованите страни

Официална консултация със заинтересованите страни не беше осъществена поради спешността на предложението, както и понеже това предложение цели само да изясни една разпоредба от Директива 2006/66/ЕО.

- Събиране и използване на експертни мнения

Не бяха необходими външни експертни мнения.

- Оценка на въздействието

Не беше счетено за уместно да се подготвя пълна оценка на въздействието за настоящото предложение, тъй като то само уточнява една разпоредба от Директива 2006/66/ЕО, като обезпечава правна сигурност по тази разпоредба. Оценка на въздействието вече беше направена при подготвянето на Директива 2006/66/ЕО[4] относно батериите.

Ако батерии, които са пуснати законно на пазара преди 26 септември 2008 г., трябва да бъдат иззети от него след тази дата поради несъответствие с Директива 2006/66/ЕО, това ще има отрицателно въздействие върху околната среда поради създадените допълнителни отпадъци, нужните ресурси и изисквания допълнителен транспорт. Преетикетирането и изземването на батериите от пазара имат отрицателно икономическо въздействие поради създаваната от тях административна тежест.

Някои оценки сочат например, че само батериите от галванични елементи, които не отговарят на изискванията за етикетиране и би трябвало да се изземат от пазара, биха породили 123 000 тона преждевременни отпадъци в рамките на ЕС. Оценките сочат, че преетикетирането само на част от акумулаторните батерии в ЕС, използвани в преносими компютри, уреди с безжична връзка и мобилни телефони, така че да се приведат в съответствие с изискванията за етикетиране на Директива 2006/66/ЕО, би струвало 400 милиона EUR[5].

Предложената мярка не е в ущърб на целта на Директива 2006/66/ЕО за защита на околната среда, а само изяснява нейното първоначално предназначение.

3) Правни елементи на предложението

- Обобщение на предлаганите мерки

Предложението внася яснота по отношение на член 6, параграф 2 от Директива 2006/66/ЕО. То пояснява, че след 26 септември 2008 г. на пазара на Общността не бива да се пускат батерии, ако те не отговарят на Директива 2006/66/ЕО. Ако се случи така, че такива батерии се пуснат на пазара след тази дата, те трябва да бъдат иззети от пазара. Така предложението изяснява, че батерии, пуснати законно на пазара преди 26 септември 2008 г. и които са на пазара след тази дата и все още не отговарят на Директива 2006/66/ЕО, не трябва да се изземват от пазара и преетикетират след тази дата. Чрез изясняване на тази разпоредба се обезпечава правна сигурност по този въпрос.

- Правна основа

Предложението се основава на член 95 от Договора за ЕС, тъй като член 6 от Директива 2006/66/ЕО се основава на този член.

- Принцип на субсидиарност

Принципът на субсидиарност се прилага, тъй като предложението не попада в изключителните компетенции на Общността. Целта на предложената мярка не може да се постигне в достатъчна степен от държавите-членки, тъй като са нужни съгласувани усилия за осигуряване на гладко функциониране на вътрешния пазар.

- Принцип на пропорционалност

Предложената мярка не излиза извън рамките на необходимото, тъй като се ограничава само до член 6, параграф 2 от Директива 2006/66/ЕО. Следователно, тя спазва принципа на пропорционалност.

- Избор на инструменти

Тъй като предложението се отнася до изменение на член от директива, избраният инструмент следователно също е директива.

4) Последици за бюджета

Предложението няма последици за бюджета на Общността.

5) Допълнителна информация

- Опростяване

Настоящото предложение изяснява и опростява административните процедури както за публичните власти, така и за промишлеността. То намалява административната тежест по преетикетиране на батерии, пуснати законно на пазара преди 26 септември 2008 г. и намиращи се все още на пазара след тази дата, с изображение на кофа за отпадъци на колелца и химични символи. То опростява прилагането на директивата относно батериите от публичните власти.

- Европейско икономическо пространство

Предложението засяга материя от значение за ЕИП и следователно трябва да обхване и Европейското икономическо пространство.

2008/0081 (COD)

Предложение за

ДИРЕКТИВА НА ЕВРОПЕЙСКИЯ ПАРЛАМЕНТ И СЪВЕТА

за изменение на Директива 2006/66/ЕО на Европейския парламент и на Съвета относно батерии и акумулатори и отпадъци от батерии и акумулатори и по-специално на член 6, параграф 2 за пускането на пазара на батерии и акумулатори

(текст от значение за ЕИП)

ЕвропейскияТ парламент И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за създаване на Европейскaтa общност, и по-специално член 95, параграф 1 от него,

като взеха предвид предложението на Комисията[6],

като взеха предвид становището на Европейския икономически и социален комитет[7],

като взеха предвид становището на Комитета на регионите[8],

в съответствие с процедурата, предвидена в член 251 от Договора[9],

като имат предвид че:

(1) Член 6, параграф 2 от Директива 2006/66/ЕО на Европейския парламент и Съвета[10] трябва да бъде изяснен, за да могат батериите и акумулаторите, пуснати законно на пазара където и да е в Общността преди 26 септември 2008 г. и неотговарящи на Директива 2006/66/ЕО, да останат на пазара на Общността след тази дата. Това изясняване ще обезпечи правна сигурност за батериите, пуснати на пазара в държавите-членки на ЕС, както и гладко функциониране на вътрешния пазар. Изясняването е в съответствие с принципа за свеждане до минимум на отпадъците и ще намали административната тежест.

(2) Директива 2006/66/ЕО следва да бъде съответно изменена.

ПРИЕХА НАСТОЯЩАТА ДИРЕКТИВА:

Член 1

Изменение на Директива 2006/66/ЕО

Член 6, параграф 2 от Директива 2006/66/EО се заменя със следния текст:

„2. Държавите-членки взимат всички необходими мерки за гарантиране на това, че батериите или акумулаторите, които не съответстват на изискванията от настоящата директива, не се пускат на пазара след 26 септември 2008 г., или че се изземват оттам.

Ако батериите и акумулаторите, които не отговарят на изискванията от настоящата директива, бъдат пуснати на пазара след тази дата, те следва да бъдат иззети от него.“

Член 2 Транспониране

1. Държавите-членки въвеждат в сила необходимите законови, подзаконови и административни разпоредби, за да се съобразят с настоящата директива до 26 септември 2008 г. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.

Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите- членки.

2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

Член 3

Влизане в сила

Настоящата директива влиза в сила на двадесетия ден след датата на нейното публикуване в Официален вестник на Европейския съюз .

Член 4

Адресати

Адресати на настоящата директива са държавите-членки.

Съставен в Брюксел,

За Европейския парламент За Съвета

Председател Председател

[1] COM(2003) 723 окончателен

[2] COM(2008)141

[3] COM(2005) 666 окончателен

[4] COM(2003) 723 окончателен

[5] Източник: писмено становище на промишлеността (Recharge, Eicta, EPBA, EPTA AeA) от 7 март 2008 г. относно спазването на Директива 2006/66/EC за батериите

[6] ОВ С, стр.

[7] ОВ С, стр.

[8] ОВ С, стр.

[9] ОВ С, стр.

[10] ОВ L 266, 26.9.2006 г., стр. 1. Директива, изменена с Директива 2008/12/ЕО (ОВ L 76, 19.3.2008 г., стр. 39).